**Formål:**Dette princip har til formål at medvirke til at gøre Ishøj skole til et sted, hvor alle børn og voksne i deres adfærd og brug af skolens område og faciliteter tager hensyn til hinanden.

**Mål**:

* Alle børn og voksne har en oplevelse af, at Ishøj Skole er et rart sted at være.
* Samvær/hensyns-reglerne bliver overholdt.
* Der skal være plads til alle, som enkeltindivid og i fællesskabet.

 **Indledning:**På Ishøj Skole anses det for væsentligt for det gode skoleliv, at man grundlæggende behandler hinanden ordentligt. Dette indebærer blandt andet, at man taler ordentligt til hinanden og har respekt for hinanden. Vi skal være ærlige over for hinanden og overholde indgåede aftaler. Derudover skal alle selvfølgelig rydde op efter sig selv og hjælpe hinanden, samt passe godt på skolens ting (inventar, bøger og IT-materiel).

**Skolens ansvar:**

* På Ishøj Skole drøftes med jævne mellemrum ”ordentlighed”, og hvordan man tager hensyn til hinanden og ting.
* I klasserne på Ishøj Skole udarbejdes mindst en gang om året ”klassens regler”, hvor nærværende princip inddrages i drøftelsen.
* Overtrædelse af indgåede regler kan føre til sanktioner. Der henvises til ”Bekendtgørelse om fremme af god orden i folkeskolen” (se link nederst). Iværksættelse af foranstaltninger/ sanktioner træffes på baggrund af en samlet vurdering af de konkrete omstændigheder.
* Foranstaltninger/sanktioner skal stå i rimeligt forhold til barnets forseelse og skal vurderes i forhold til forseelsens grovhed, barnets alder, eventuelle forudgående påtaler, advarsler, mm.
Eksempler på foranstaltninger/sanktioner kan være:
* Personalet taler med barnet.
* Meddelelse til hjemmet.
* Indkaldelse af forældre til samtale med personale (med eller uden ledelse).
	+ Udelukkelse fra undervisningen i indtil én uge. Bortvisning er altid en ledelsesbeslutning.
	+ Overflytning til en klasse på tilsvarende klassetrin på en anden skole i kommunen. Overflytning er altid en ledelsesbeslutning.
* Ledelse og personale indgår i konstruktiv dialog ved eventuelle foranstaltninger/ sanktioner, der kan komme i spil ved overtrædelse af samvær- og hensynsreglerne.

**Forældrenes ansvar:**

* Forældrene respekterer nærværende princip og de intentioner, der ligger bag.
* Forældre indgår i konstruktiv dialog ved eventuelle foranstaltninger/sanktioner, der kan komme i spil ved overtrædelse af samvær- og hensynsreglerne.

**Elevernes ansvar:**De nedenfor nævnte områder er ikke udtømmende, men væsentlige i bestræbelserne på at opnå princippets formål:

* Eleverne følger personalets anvisninger.
* Eleverne viser hensyn, når de færdes i timerne og frikvartererne. Man tager hensyn til de klasser, der har undervisning, når man holder pause.
* Eleverne passer på klasser, fællesrum, bibliotek, toiletter, mm., da skolen er for alle.
* Boldspil foregår på de tilladte områder.
* Eleverne må ikke forlade skolens område i skoletiden. Fra 7. klasse og opefter må man forlade skolen i spisefrikvarteret efter aftale med skolen og med forældrenes tilsagn.
* Mobiltelefoner og andet IT-materiel må ikke forstyrre undervisningen eller skolens virke (jf. princip).
* I leg med sne overholdes de anviste regler.
* Ophold og leg foregår ved legeområderne. Det er ikke tilladt at lege ved åkanterne og ved parkeringspladserne (v. hallen dog, når der er spærret af).

 **Succeskriterier**Succeskriteriet handler om, at alle oplever Ishøj Skole som et rart sted at være, og at foranstaltninger/sanktioner kun benyttes i mindre grad.

**Tilsyn**Tilsyn og eventuel revidering planlægges til første halvår 2027.

**Evt. bilag**[Bekendtgørelse ro og orden](https://www.retsinformation.dk/forms/R0710.aspx?id=163975)